《和吴中复游海云寺》
宋代·杨希元

三春行乐盛刀州，况是春光欲尽头。使节在郊观似堵，香轮争道去如流。

正逢铃阁多閒日，肯对花时负胜游。会得公心惜欢意，欲归犹自尽迟留。

作者简介：杨希元（？～一○八八），郑州管城（今河南郑州）人。官比部员外郎，迁驾部（《南阳集》卷一七《比部员外郎杨希元可驾部员外郎制》）。神宗元丰初，以朝议大夫知舒州（《续资治通鉴长编》卷三一六）。官至中散大夫。哲宗元祐三年卒。事见《柯山集》卷五○《张夫人墓志铭》。